text: Veteranipoliitika on õieti alati seotud riigi propagandaga. Demokraatlikus riigis on peamine, et asju ei öeldaks suusoojaks. Et hoiakud, mis peaksid ühiskonda liitma, ei muutuks sõnakõlksuks või koguni naerualuseks. Kuigi Eesti avalikus ruumis on kõlanud ka missioonide suhtes kriitilisi seisukohti, on ju üldiselt siiski tajutud nende tähtsust meie julgeolekus. Olles NATO vihmavarju all, peame ka ise aitama seda püsti hoida, ja välismissioonid on olnud selleks üks tee.